Εικόνα που περιέχει γραμματοσειρά, γραφικά, κείμενο, γραφιστική

Περιγραφή που δημιουργήθηκε αυτόματα

Αθήνα, 10 Μαρτίου 2025

**ΕΡΩΤΗΣΗ**

- προς τον Υπουργό Παιδείας, Θρησκευμάτων & Αθλητισμού

**Θέμα: «Καθαιρέσεις στελεχών εκπαίδευσης στην Κέρκυρα - Δικαίωση από το Διοικητικό Εφετείο Ιωαννίνων»**

Πρόσφατα, το Διοικητικό Εφετείο Ιωαννίνων εξέδωσε προσωρινή διαταγή που αναστέλλει την εκτέλεση των διαπιστωτικών πράξεων καθαίρεσης Διευθυντών και Υποδιευθυντριών σχολικών μονάδων στην Κέρκυρα. Πρόκειται για πράξεις καθαίρεσης που εκδόθηκαν από τη Διεύθυνση Δευτεροβάθμιας Εκπαίδευσης (ΔΔΕ) Κέρκυρας, κατ’ εφαρμογή προφορικών εντολών και εγκυκλίων της Περιφερειακής Διεύθυνσης Εκπαίδευσης (ΠΔΕ) Ιονίων Νήσων και του Υπουργείου Παιδείας.

Οι συγκεκριμένοι εκπαιδευτικοί καθαιρέθηκαν επειδή συμμετείχαν σε νόμιμη απεργία-αποχή, στο πλαίσιο των κινητοποιήσεων ενάντια στην επιβολή της «αξιολόγησης» και στην κατηγοριοποίηση των σχολείων. Η απόφαση του Διοικητικού Εφετείου αναστέλλει, έστω και προσωρινά, την εκτέλεση των ανωτέρω πράξεων, επαναφέροντάς τους στις θέσεις τους μέχρι την οριστική εκδίκαση της υπόθεσης.

Παρά τη δικαστική αυτή εξέλιξη, δεν έχει υπάρξει σαφής επίσημη ενημέρωση ή ενέργεια εκ μέρους του Υπουργείου Παιδείας ως προς τη συμμόρφωση με την εν λόγω απόφαση. Η στάση αυτή δημιουργεί ανησυχία στους εκπαιδευτικούς, υπονομεύει το κλίμα συνεργασίας που απαιτείται για την εύρυθμη λειτουργία των σχολείων, ενώ δημιουργεί σοβαρά ερωτήματα για τον τρόπο που η πολιτική ηγεσία αντιλαμβάνεται και εφαρμόζει τις αποφάσεις της Δικαιοσύνης.

Στο πλαίσιο αυτό, ερωτάται ο αρμόδιος Υπουργός:

1. Πώς τοποθετείται το Υπουργείο Παιδείας σχετικά με την προσωρινή διαταγή του Διοικητικού Εφετείου Ιωαννίνων, βάσει της οποίας αναστέλλεται η εκτέλεση των πράξεων καθαίρεσης και δικαιώνει τους εκπαιδευτικούς;
2. Σε ποιες ενέργειες θα προβεί το Υπουργείο, ώστε να διασφαλίσει την πλήρη συμμόρφωση με τη δικαστική απόφαση και να επανέλθει η ομαλότητα στη λειτουργία των σχολικών μονάδων της Κέρκυρας;
3. Προτίθεται να αποσύρει τις πράξεις καθαίρεσης και να προβεί σε επανεξέταση της διαδικασίας ώστε να αποφευχθούν παρόμοια φαινόμενα αυταρχισμού στο μέλλον;
4. Σκοπεύει το Υπουργείο να αναθεωρήσει τις πρακτικές που οδηγούν σε τιμωρητικές κυρώσεις σε βάρος εκπαιδευτικών, οι οποίοι αντιτίθενται στην κατηγοριοποίηση των σχολείων μέσω της «αξιολόγησης»;

**Οι ερωτώντες βουλευτές**

**Μερόπη Τζούφη**